《秋月篇》
元代·黄哲

金商鸣素节，瑶律届先秋。
始见西陵月，婵娟沧海头。
清规临夜满，澄影际天浮。
媚浦沉珠迥，凝波净练收。
常悬鳷鹊署，初照凤凰丘。
碧落宵同映，银潢晓共流。
梁园生绮梦，陈榭感芳忧。
爽浃征人袂，光含思妇楼。
玉台情未已，鸾鉴影空留。
讵惜盈亏屡，仍知晦朔周。
关山随别骑，淇水送行舟。
愿逐余辉去，兰堂奉夕游。

作者简介：（?—1375）元末明初广东番禺人，字庸之。元末，何真据岭南，开府辟士，哲与孙蕡、王佐、赵介、李德并受礼遇，称五先生。朱元璋建吴国，招徕名儒，拜翰林待制。明洪武初出知东阿县，剖决如流，案牍无滞。后判东平，以诖误得罪，得释归。后仍追治，被杀。尝构轩名听雪蓬，学者称雪蓬先生。工诗，有《雪蓬集》。